«Այս ընտրություններն Արցախում ժողովրդավարության նոր ցուցանիշ սահմանեցին, որը հետագայում ավելի կզարգանա և կնպաստի ԼՂՀ-ի ճանաչմանը: Արցախի ժողովուրդը շատ կարգապահ է, մեծ պատասխանատվությամբ է մասնակցում ընտրությանը, գիտակցում է իր քվեի կարևորությունը»,- երեկ «Իրատես de facto» ակումբում, անդրադառնալով ԼՂՀ ԱԺ ընտրություններին, ասաց ԱԺ ՀՀԿ խմբակցության անդամ ԿԱՐԻՆԵ ԱՃԵՄՅԱՆԸ, հավելելով, որ արդեն երկրորդ անգամ է ղարաբաղյան ընտրություններում դիտորդական առաքելություն իրականացնում: Հարյուրից ավելի միջազգային դիտորդների կարծիքները համընկել են մի հարցում` ընտրություններն անցել են հարթ ու թափանցիկ: Նշելով, որ ԼՂՀ ԱԺ-ն դարձել է պրոֆեսիոնալ, ակումբի հյուրը փաստեց, որ ընտրությունների որակի ցուցանիշ է նաև խորհրդարանում ընդդիմադիր ուժերի ներկայացվածությունը: «Ոչ մի միջադեպ տեղի չի ունեցել, ամեն ինչ անցել է խաղաղ, հանգիստ մթնոլորտում»,- վստահեցրեց պատգամավորը: